留題仙都觀
作者：蘇軾
朝代：宋

paragraphs: 山前江水流浩浩，山上蒼蒼松柏老。
舟中行客去紛紛，古今換易如秋草。
空山樓觀何崢嶸，真人王遠陰長生。
飛符御氣朝百靈，悟道不復誦黄庭。
龍車虎駕來下迎，去如旋風摶紫清。
真人厭世不回顧，世間生死如朝暮。
學仙度世豈無人，餐霞絕粒長苦辛。
安得獨從逍遥君，泠然乘風駕浮雲，超世無有我獨存。